text: Kæmpe giftudslip i Horsens Fjord
  04 oktober 2010 kl. 07.41
  Op mod 10.000 liter giftigt vand løber der hver dag ud i Horsens Fjord. Forureningen er rester fra virksomheden Collstrup. Region Midtjylland vil ikke gøre noget for at stoppe udslippet.
  Det skriver P4 Østjylland.
  Siden 1980'erne er der dagligt sivet mellem 2000 og 10.000 liter giftholdigt vand ud i Horsens Fjord. Det giftige vand stammer fra virksomheden Collstrups gamle grund, som region Midtjylland nu ejer. Collstrup arbejdede med at trykimprægnere jernbanesveller. 
  Forureningen har store konsekvenser for fjordens dyreliv. Flere af dyrene i fjorden har oplevet af skifte køn på grund af de miljøfarlige stoffer.
  
  Drikkevand er vigtigst
  Selvom konsekvenserne for dyrene er store, vil Region Midtjylland ikke gøre noget for at stoppe forureningen. 
  - Vi prioriterer vores drikkevand og vores borgere først. Vi ville da gerne stoppe udslippet, men vi har begrænset midler, og så kommer de andre ting først, siger kontorchef for Jord og Råstoffer i Region Midtjylland Jes Pedersen.
  